પૌરાણિક ગ્રંથોમાં લેખનની જેમ જ અન્ય શાસ્ત્રોમાં પારંગત કન્યાઓનાં દષ્ટાંત પણ જોવા મળે છે. સ્કંદ મહાપુરાણની કુમારી ગણિતશાસ્ત્રમાં નિપુણ હતી. કુમારી શતશ્રૃંગ રાજાની કુંવરી હતી. શતશ્રૃંગ એક કુંવરી ઉપરાંત આઠ પુત્ર એમ નવ સંતાનના પિતા હતા. શતશ્રૃંગે રાજકાજ છોડીને તપસ્યા કરવા જવાનું વિચાર્યું. એટલે ભારતના નવ વિભાગ કર્યા. એમાંના આઠ વિભાગ પોતાના આઠ પુત્રને આપ્યા. નવમો ભાગ કુંવરીને આપ્યો. એ નવેનવ ખંડ કુમારી અને પુત્રોના નામથી જ પ્રસિદ્ધ થયા. ઇન્દ્રદ્વીપખંડ, કસેરુખંડ, તામ્રદ્વીપખંડ, ગભસ્તિમાનખંડ, નાગખંડ, સૌમ્યખંડ, ગંધર્વખંડ, વરુણખંડ અને કુમારિકાખંડ… એમાં પર્વતો હતા. મહેન્દ્ર, મલય, સદ્મ, શુક્તિમાન, ઋચ્છ, વિંધ્ય અને પારિયાત્ર. આ સાત કુળપર્વત હતા. મહેન્દ્રની પાછળનો ભાગ ઇન્દ્રદ્વીપખંડ અને પારિયાત્રની પાછળનો ભાગ કુમારિકાખંડ. આ બધા ખંડ એક એક હજાર યોજનનો વિસ્તાર ધરાવતા.